คณะกรรมการนโยบายการเงินการคลังของรัฐ เคาะขยายวงเงินก่อหนี้ รองรับนโยบายประกันราคาสินค้าเกษตร
นายอาคม เติมพิทยาไพสิฐ รัฐมนตรีว่าการกระทรวงการคลัง แถลงผลการประชุมคณะกรรมการนโยบายการเงินการคลังของรัฐ ครั้งที่ 2/2564 ที่มี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในการประชุม ณ ทำเนียบรัฐบาลว่า ที่ประชุมได้พิจารณาการกำหนดอัตรายอดคงค้างของภาระที่รัฐต้องชดเชยตามมาตรา 28 แห่ง พ.ร.บ.วินัยการเงินการคลัง ว่า ที่ประชุมได้อนุมัติให้ขยายกรอบเพดานการใช้เงินจากเดิมที่ร้อยละ 30 เป็นร้อยละ 35 เป็นระยะเวลา 1 ปี เพื่อให้สามารถดำเนินการหาเงินมาใช้ในโครงการประกันสินค้าเกษตรที่คณะรัฐมนตรีได้อนุมัติไปแล้วก่อนหน้า โดยในสัปดาห์หน้าจะนำเรื่องดังกล่าวเข้าสู่ที่ประชุมคณะรัฐมนตรี และสามารถดำเนินการจ่ายเงินให้เกษตรกรในโครงการประกันรายได้ในส่วนของข้าว ที่คงค้างอยู่ 76,000 ล้านบาทได้ในช่วงเดือนธันวาคม 2564 ทั้งนี้เดิมกรอบของยอดคงค้างของภาระที่รัฐต้องชดเชยตามมาตรา 28 แห่ง พ.ร.บ.วินัยการเงินการคลัง ที่ร้อยละ 30 ปัจจุบันมีเงินเหลืออยู่ที่ 5,360 ล้านบาท ซึ่งไม่เพียงพอต่อการใช้ในโครงการประกันรายได้และโครงการอื่นๆ ของรัฐ จึงมีความจำเป็นต้องขยายกรอบออกมาที่ร้อยละ 35 ซึ่งจะทำให้มีวงเงินทั้งหมดที่ 160,360 ล้านบาท ซึ่งจะเพียงพอต่อการดำเนินการตามนโยบายของรัฐในปี 2565นอกจากนี้ รัฐมนตรีว่าการกระทรวงการคลัง ยังกล่าวอีกว่า ในส่วนของการตั้งงบประมาณประจำปีในแต่ละปีนั้น ได้กำหนดให้ต้องระบุนำส่งคืนยอดคงค้างของภาระที่รัฐต้องชดเชยตามมาตรา 28 แห่ง พ.ร.บ.วินัยการเงินการคลัง ในอัตราร้อยละ 4 อีกด้วย